KOMMISSIONENS BESLUTNING

af 16. december 1999

om EF-tilskud til dækning af Frankrigs udgifter til bekæmpelse af skadegørere på planter eller planteprodukter

(meddelt under nummer K(1999) 4520)

(Kun den franske udgave er autentisk)

(2000/38/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 77/93/EØF af 21. december 1976 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet(1), senest ændret ved Kommissionens direktiv 1999/53/EF(2), særlig artikel 19, litra c), og

ud fra følgende betragtninger:

(1) I henhold direktiv 77/93/EØF kan der ydes EF-tilskud til medlemsstaterne til dækning af direkte udgifter til nødvendige foranstaltninger, som er truffet eller planlægges truffet for at bekæmpe skadegørere, der er indslæbt fra tredjelande eller fra andre områder i EF, og i sidste ende udrydde dem eller, hvis det ikke er muligt, holde dem under kontrol;

(2) Frankrig har ansøgt om et sådant EF-tilskud og sendt handlingsprogrammer for at udrydde: Clavibacter michiganensis ssp. sepedonicus (Smith) Davis et al., det agens, der forårsager kartoflens ringbakteriose, indslæbt til Frankrig i 1997; Globodera pallida (Wollenweber) Behrens og Globodera rostochiensis (Stone) Behrens, indslæbt til Frankrig i 1997; Xanthomonas axonopodis pv. dieffenbachiae (Mc Culloch & Pirone) Vauterin et al., indslæbt til Frankrig i 1997. I disse programmer redegøres der for mål, foranstaltninger, deres varighed og udgifterne hertil, så EF kan bidrage til at finansiere dem;

(3) EF-tilskuddet kan dække op til 50 % af de refusionsberettigede udgifter;

(4) de udgifter, som Grækenland har afholdt i 1997, 1998 og 1999, har direkte med destruktion af inficerede planter og planteprodukter, desinfektion af maskiner og lokaler, plantesundhedskontrol, prøveudtagning og analyser af planter samt økonomiske tab at gøre;

(5) på grundlag af de tekniske oplysninger fra Frankrig har Den Stående Komité for Plantesundhed kunnet foretage en præcis og udtømmende analyse af situationen;

(6) de oversøiske departementer modtager et særligt EF-tilskud til gennemførelse af et program for udryddelse og bekæmpelse af andre skadegørere på planter og planteprodukter end Xanthomonas axonopodis;

(7) tilskuddet i artikel 2 er ikke til hinder for et eventuelt tilskud til yderligere udgifter, anført i ansøgningen fra Frankrig, men ikke taget i betragtning i denne beslutning, eller til yderligere foranstaltninger, der er taget eller vil blive taget, og som er nødvendige for at (realisere målsætningen om at) udrydde eller få de pågældende skadegørere under kontrol; et sådant bidrag ville være genstand for en efterfølgende beslutning;

(8) denne beslutning foregriber ikke resultatet af Kommissionens undersøgelser i henhold til artikel 19d i direktiv 77/93/EØF af, hvorvidt indslæbningen af de pågældende skadegørere skyldes utilstrækkelige undersøgelser eller kontrol, og konsekvenserne af Kommissionens undersøgelser;

(9) de i denne beslutning fastsatte foranstaltninger er i overensstemmelse med udtalelse fra Den Stående Komité for Plantesundhed -

VEDTAGET FØLGENDE BESLUTNING:

Artikel 1

Det godkendes, at der tildeles et EF-tilskud til dækning af Frankrigs direkte udgifter til nødvendige foranstaltninger som defineret i artikel 19c, stk. 2, i direktiv 77/93/EØF til bekæmpelse af Clavibacter michiganensis, Globodera pallida og Globodera rostochiensis samt Xanthomonas axonopodis.

Artikel 2

EF-tilskuddet kan højst være på 89972 EUR.

Tilskuddet fordeles således:

- 5437 EUR til foranstaltninger til bekæmpelse af Clavibacter michiganensis

- 3821 EUR til foranstaltninger til bekæmpelse af G. pallida og G. rostochiensis

- 80714 EUR til foranstaltninger til bekæmpelse af Xanthomonas axonopodis.

Artikel 3

1. Med forbehold af Kommissionens undersøgelser i henhold til artikel 19d, stk. 1, i direktiv 77/93/EØF udbetales EF-tilskuddet først, når Kommissionen har fået bevis for de foranstaltninger, der er truffet, i form af dokumentation vedrørende forekomsten og udryddelsen af de skadegørere, som er nævnt i artikel 1.

2. Den i stk. 1 nævnte dokumentation omfatter følgende:

a) en udryddelsesrapport for hver bedrift, hvor der er destrueret planter eller planteprodukter. Rapporten skal indeholde oplysning om:

- bedriftens beliggenhed og adresse

- datoen for, hvornår der opstod mistanke om forekomsten af skadegøreren, og datoen for, hvornår forekomsten blev bekræftet

- mængden af destruerede planter og planteprodukter

- destruktions- og desinfektionsmetoden

- antallet af prøver, der er udtaget til undersøgelse og kontrol for forekomsten af skadegøreren

- kontrolmetoden

- resultaterne af undersøgelser og/eller kontrol

- formodet årsag til forekomsten i Frankrig

b) en kontrolrapport om forekomsten af skadegørerne i artikel 1 og om omfanget af kontamineringen med disse skadegørere, herunder nærmere oplysninger om, hvilken kontrol der er foretaget heraf.

c) en regnskabsrapport med en liste over modtagere og deres adresser samt det beløb, de har fået udbetalt (eksklusive moms og afgifter).

Artikel 4

Denne beslutning er rettet til Den Franske Republik.

Udfærdiget i Bruxelles, den 16. december 1999.

På Kommissionens vegne

David BYRNE

Medlem af Kommissionen

(1) EFT L 26 af 31.1.1977, s. 20.

(2) EFT L 142 af 5.6.1999, s. 29.